  Майя Бывальцева 15-тӥ коньывуонэ Россиын калыкез гожъян-чотан кутскоз. Туэ нырысьсэ одӥг адямилы кӧня ке йӧслыкез (национальность) вераны луонлык сётэмын. Со сярысь переписьлэн медиаофисэз ивортӥз. Калыкез гожъян-чотан аспӧртэм тодэтъёс (данные) сётоз, кудъёсыз нокыӵе базаосын пусъемын ӧвӧл, со пӧлын кыӵе йӧслыкысь луон но кылъёсты тодон сярысь. Котькуд адями аслаз выжыосыз сярысь тодаз вайыны но со сярысь вераны быгатоз. Озьы ик кӧня ке кылъёсты анай кылэз сямен пусйыны луоз. Со вуоно аръёсы кунын йӧскалык, дышетон, кылъя но лулчеберетъя политикаез радъяны инъет луоз. Соин ик переписьлэн одӥгез валтӥсез ужпумез – кунын улӥсьёслэсь выжызэс но кылзэс ас мылкыдзыя бырйыны-вераны конституциен сётэм эрикрадэз быдэстон. Асьмеос трос йӧслыко кунын улӥськом, трос сыӵе семьяос, кытын анай-атайёс яке матысь ӵыжы-выжыос пӧртэм йӧслыкысь луо, соин ик ми одӥг адямилы кӧня ке йӧслыкез вераны луонлык сётӥськом. Со та переписьлэн туж кулэ выльдӥськонэз: вань веранъёс лыдэ басьтэмын но переписьлэн йылпумъянъёсаз возьматэмын луозы Павел Малков, Росстатлэн кивалтӥсезЙӧскалык но выжы кусыпъёсты тупаса азинтон, ӧжыт лыдъем калыкъёслы но кылъёслы юрттон рос-прос валэктонъёс сётон но шонер тодэтъёс бордысь потэ. Со вуоноезлы ужпум кадь – гарантия, кунамы вань улӥсьёслэн мерлыкъя но йӧскалык культурая кулэяськонъёссы быдэстэмын луозы шуыса, пусйиз Россиысь мер палаталэн йӧслык но вӧсьлык кусыпъёсты тупатонъя ӧрилэн кивалтӥсез Владимир Зорин. Тодэ вайытом, калыкез гожъян-чотан 15-тӥ коньывуонысен 14-тӥ шуркынмонозь кыстӥськоз. Россиын улӥсьёс 33 юанъёслы валэктон сётоно луозы. Туэ переписе электро амалэн пыриськыны луэ – Госуслуги портал пыр. Вань удмуртъёслэн «Удмурт Кенеш» огазеяськонзылэн исполкомез удмурт калыклы вазиськон кутӥз.   Тегъёс: Ижкар Статистика Удмуртия Россия лыдъян-гожъян удмуртъёс йӧслыкъёс  